金餘元遺山來拜祖庭有紀行十首遂倚歌之先後殊時感慨一也 和元遺山八首
作者：王奕
朝代：宋

paragraphs: 荒荒望魯甸，姬孔廟粼粼。
允祚五十代，顔孟東西鄰。
旁求侍坐翁，草莽迷城闉。
豈應髮膚體，竟此成湮淪。
鏗爾續道韻，垂此天倫親。
犁鋤供子職，猶裕耕鑿民。
可能百世祀，不廟三省身。
亦必有壇壝，尚稽廓荆榛。
五賢配西序，餘瀝波楊荀。
肥馬視輕服，此景良清新。
微言苟不及，往迹亦易陳。
安得沂水上，菊泉薦斯人。